### Resume

Forvaltningen har modtaget forespørgsler om mulighed for nybyggeri på fire forskellige ejendomme i [adresse]. Alle bygherrer ønsker at erstatte eksisterende bygninger med tæt-lav boligbyggeri.

Forvaltningen vurderer, at de fire projekter samlet set vil medvirke til, at der sker en væsentlig ændring af det samlede bestående miljø i [adresse].

De fire projekter er beskrevet i bilag.

Det ønskes drøftet, at om Forvaltningen skal igangsætte en samlet lokalplan for [adresse].

### Sagsfremstilling

Med den store udvikling der sker i [adresse], er landsbyen [adresse] "kommet nærmere" Vejle.

Dette afspejler sig også i de henvendelser omkring byggeri i [adresse], som Forvaltningen modtager.

I løbet af 2021 og 2022 har Forvaltningen været i dialog med fire forskellige bygherrer, der har vist interesse for at nedrive ejendomme og udvikle dobbelthuse/rækkehuse på fire forskellige placeringer i landsbyen.

De ønskede projekter er beskrevet i bilag til dagsordenspunktet.

![](data:image/png;base64...)

Figur 1. Oversigtskort med aktuelle henvendelser markeret.

Hver enkelt henvendelse drejer sig om at nedrive en konkret ejendom og erstatte den med nyt byggeri, i form af dobbelthuse eller rækkehuse.

I en landsby vil en sådan udvikling normalt kræve en landzonetilladelse. Der vil i hvert enkelt tilfælde skulle gøres overvejelser om et projekt er så stort i forhold til landsbyens samlede størrelse, at dette kan kræve en lokalplan.

Tre af de konkrete ejendomme grænser op til [adresse].

Trafikmængden betyder, at der ved nybyggeri op til vejen skal stilles krav om støjafskærmning, for at støjkravene kan overholdes i boliger og på udendørs opholdsarealer.

Støjafskærmning kan enten ske ved tilbagerykning af bebyggelse fra støjkilden, eller etablering af støjafskærmning som støjvolde, støjskærme eller bygninger der skærmer for støjen.

Se bilag med eksempler på støjreducerende tiltag.

Lokalplan

Ifølge Planloven skal der tilvejebringes en lokalplan, før der gennemføres større udstykninger eller større bygge- eller anlægsarbejder, herunder nedrivning af bebyggelse. Det afgørende kriterium er, om projektet vil medføre væsentlige ændringer i det bestående miljø.

Forvaltningen vurderer, at de fire projekter samlet set vil medvirke til, at der sker en væsentlig ændring af det samlede bestående miljø i [adresse].

Det er forvaltningens vurdering, at der i arbejdet med en lokalplan der omfatter hele landsbyen vil kunne planlægges bedst muligt for landsbyen, set i forhold til udstedelse af 4 særskilte landzonetilladelser.

[adresse] er en vejlandsby, der gennemskæres af den meget trafikerede [adresse]. En vejlandsby karakteriseres ved, at bebyggelsen ligger tæt ud til vejen og derved skaber et landsbymiljø langs vejen.

Oplevelsen af landsbyen vil ændre sig væsentligt, alt efter hvilke støjreducerende tiltag der gives mulighed for.

Her vil en samlet lokalplan for landsbyen kunne bruges som værktøj til at belyse og styre projekternes samlede betydning for oplevelsen af [adresse], også set fra [adresse].

Drøftelse

Forvaltningen opfordrer til en drøftelse af, om der skal indledes et arbejde for at lave en lokalplan for [adresse], hvori der tages stilling mulighederne for nedrivning og nybyggeri.

### Klima og resiliensvurdering

Sagen skal alene behandles af Teknisk Udvalg.

### Sagens videre forløb

Ingen bemærkninger.

### Teknik- og Miljødirektøren indstiller,

|  |  |
| --- | --- |
| at | udvalget drøfter, om der skal udarbejdes en lokalplan for [adresse], samt hvilke principper lokalplanen skal fastlægge for landsbyens fremtidige bebyggelse. |

### Beslutning

Drøftet. Forvaltningen arbejder videre med lokalplan og principper for fremtidig bebyggelse.

Stephan Hansen var fraværende.